Kind kritiek nadat hy byna verdrinkArgieffoto ŉ Tweejarige seuntjie is in ŉ kritieke toestand na ŉ hospitaal geneem nadat hy Saterdag byna in ŉ swembad by ŉ huis in Pietermaritzburg, KwaZulu-Natal, verdink het. Chris Botha, woordvoerder van Netcare 911, het gesê paramedici is omstreeks 13:30 na die huis in Scottsville ontbied. “Volgens inligting van die toneel het die seuntjie vermis geraak. Sy ouers het na hom gaan soek en hom aangetref waar hy in die swembad dryf,” het hy gesê. Die kind is dadelik uit die water gehaal en familielede het noodhulp op hom toegepas totdat paramedici opgedaag en by hulle oorgeneem het. “Paramedici het ŉ hartmonitor aan die seun gekoppel en gesien sy hart klop. Hy is aan ŉ ventilator gekoppel en daar is volgehou met noodhulp totdat hy gestabiliseer is.” Die seun is na ŉ hospitaal gehaas waar dokters en personeel reggestaan het om hom verder te behandel. Volgens ŉ paramedikus wat op die toneel was, is die seun se lewe gered deur die familielede se kennis van effektiewe noodhulp.